KOMMISSIONENS BESLUTNING af 6. juni 1997 om markedsføring af genetisk modificeret raps (Brassica napus L. oleifera Metzg. MS1, RF1) i henhold til Rådets direktiv 90/220/EØF (EØS-relevant tekst) (97/392/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/220/EØF af 23. april 1990 om udsætning i miljøet af genetisk modificerede organismer (1), ændret ved Kommissionens direktiv 94/15/EF (2), særlig artikel 13, og

ud fra følgende betragtninger:

Der er ved artikel 10-18 i direktiv 90/220/EØF indført en fællesskabsprocedure, hvorefter den kompetente myndighed i en medlemsstat kan godkende markedsføring af produkter, der indeholder eller består af genetisk modificerede organismer;

Kommissionen vedtog efter ovennævnte procedure beslutning 96/158/EF (3) om markedsføring af et produkt bestående af herbicidtolerant hybridrapsfrø (Brassica napus L. oleifera Metzg. MS1Bn × RF1Bn), hvorefter den kompetente myndighed i Det Forenede Kongerige kan tillade markedsføring af nævnte produkt, men kun for så vidt angår dyrkning med henblik på frembringelse af frø; efter denne beslutning har den kompetente myndighed i Frankrig fået forelagt en yderligere anmeldelse af dette produkt fra den samme anmelder, Plant Genetic Systems (Ref. C/F/95/05/01A), hvori denne desuden anmoder om tilladelse til dyrkning og håndtering i miljøet før og under forarbejdning af produktet til ikke-levedygtige fraktioner;

den kompetente myndighed i Frankrig har derefter fremsendt dossieret til Kommissionen med en positiv udtalelse;

de kompetente myndigheder i andre medlemsstater har rejst indsigelse mod dette dossier;

i henhold til artikel 13, stk. 3, i direktiv 90/220/EØF træffer Kommissionen derfor beslutning efter proceduren i samme direktivs artikel 21;

efter at have gennemgået de forskellige indsigelser i lyset af direktiv 90/220/EØF og de oplysninger, der er givet i dossieret, er Kommissionen nået til følgende konklusioner;

- hvor det drejer sig om produkter, der skal anvendes som levnedsmiddel eller foder, vedrører risikovurderingen i henhold til direktiv 90/220/EØF vurdering af, om den genetiske modifikation vil kunne resultere i toksiske eller skadelige virkninger for mennesker og miljø

- der er ingen grund til at tro, at der vil være negative sundheds- og miljøvirkninger forbundet med indsættelse i raps af de gener, der koder for phosphinotricin-acetyl-transferase og neomycin-phosphotransferase II

- der er ingen sikkerhedsmæssige grunde til på etiketten at angive, at produktet er frembragt med gensplejsningsteknik

- etiketten bør indeholde en angivelse af, at produktet har øget tolerance over for ukrudtsmidlet ammoniumglufosinat;

godkendelse af kemiske ukrudtsmidler til planter og vurdering af de sundheds- og miljømæssige virkninger af deres anvendelse er omfattet af Rådets direktiv 91/414/EØF af 15. juli 1991 om markedsføring af plantebeskyttelsesmidler (4), senest ændret ved Kommissionens direktiv 96/68/EF (5), og ikke af direktiv 90/220/EØF;

artikel 11, stk. 6, og 16, stk. 1, i direktiv 90/220/EØF giver mulighed for yderligere sikkerhedsforanstaltninger, hvis der fremkommer nye oplysninger om risici i forbindelse med produktet;

de i denne beslutning fastsatte foranstaltninger er i overensstemmelse med udtalelse fra det udvalg der er nedsat i henhold til artikel 21 i direktiv 90/220/EØF -

VEDTAGET FØLGENDE BESLUTNING:

Artikel 1

1. Med forbehold af andre fællesskabsforskrifter særlig i Rådets direktiv 69/208/EØF (6) og 70/457/EØF (7) og i henhold til stk. 2 giver den kompetente myndighed i Frankrig tilladelse til markedsføring af følgende produkt, anmeldt af Plant Genetic Systems (Ref. C/F/95/05/01A):

Frø fra hybridraps (Brassica napus L. oleifera Metzg.) frembragt ved krydsninger af:

a) afkommet af den hansterile rapslinje MS1 (B91-4) kultivar Drakkar indeholdende barnase-genet fra Bacillus amyloliquefaciens, der koder for ribonuklease, bar-genet fra Streptomyces hygroscopicus, der koder for phosphinothricin-acetyl-transferase, neo-genet fra Escherichia coli, der koder for neomycin-phosphotransferase II, promotoren PSsuAra fra Arabidopsis thaliana, promotoren PNos fra Agrobacterium tumefaciens, promotoren PTA29 fra Nicotiana tabacum, og

b) afkommet af den fertilitetsretablerende rapslinje RF1 (B93-101) kultivar Drakkar indeholdende barstar-genet fra Bacillus amyloliquefaciens, der koder for ribonuklease-inhibitor, bar-genet fra Streptomyces hygroscopicus, der koder for phosphinothricin-acetyl-transferase, neo-genet fra Escherichia coli, der koder for neomycin-phosphotransferase II, promotoren PSsuAra fra Arabidopsis thaliana, promotoren PNos fra Agrobacterium tumefaciens, promotoren PTA29 fra Nicotiana tabacum.

2. Godkendelsen omfatter afkom af krydsninger af produktet med traditionelt opformeret raps.

Godkendelsen omfatter markedsføring af produktet til de påtænkte anvendelser, dvs. dyrkning og håndtering i miljøet før og under forarbejdning af produktet til ikke-levedygtige fraktioner.

Ud over anden mærkning, der måtte kræves i medfør af fællesskabsforskrifter, angives det på etiketten på hver pakke frø til udsæd, at produktet har øget tolerance over for herbicidet ammoniumglufosinat.

Artikel 2

Denne beslutning er rettet til medlemsstaterne.

Udfærdiget i Bruxelles, den 6. juni 1997.

På Kommissionens vegne

Ritt BJERREGAARD

Medlem af Kommissionen

(1) EFT nr. L 117 af 8. 5. 1990, s. 15.

(2) EFT nr. L 103 af 22. 4. 1994, s. 20.

(3) EFT nr. L 37 af 15. 2. 1996, s. 30.

(4) EFT nr. L 230 af 19. 8. 1991, s. 1.

(5) EFT nr. L 277 af 30. 10. 1996, s. 25.

(6) EFT nr. L 169 af 10. 7. 1969, s. 3.

(7) EFT nr. L 225 af 12. 10. 1970, s. 1.